**ШЕСТ ШЕШИРА**

Представа ОШ''Јеврем Обреновић'' из Шапца

Пример из праксе МЕНТОРСКЕ ШКОЛЕ за рад на професионалној оријентацији ученика: област специјализације- САМОСПОЗНАЈА

Општи циљ: Путем разноврсних садржаја које школа нуди, омогућити детету да открива, истражује и сазнаје о својим интересовањима, способностима, вредностима и ствара визију будућег занимања.

Један од тих садржаја је и сценарио представе за ученике ''Шест шешира''

Циљеви:

* Представљање савременог модела креативног и конструктивног мишљења и упознавање са његовом конкретном применом у процесу доношења одлуке
* Освешћивање предрасуда о неким занимањима
* Освешћивање стереотипа о средњим школама и родног стереотипа
* Подстицање деце на активитет
* Да понуђени сценарио менторске школе, постане сервис који ће користити и друге школе у окружењу и шире за унапређивање рада на ПО

Задаци:

* Путем атрактивног извођења /деца са шеширима различитих боја/ представити шест позиција мишљења које помажу у току процеса доношења одлуке, конкретно, одлуке о избору занимања
* Налажењем деци блиских ситуација и тема /разговор у групи вршњака/ приказати начин како модел шест шешира функционише у пракси
* Путем типичне ситуације у породичном окружењу,уз умерену дозу хумора, приказати постојеће предрасуде о неким занимањима у нашој средини
* Приказати проверене стереотипе који владају о средњим школама у нашој средини кроз разговор у групи вршњака различитих афинитета
* Кроз различите сцене и поруке подстицати активитет код деце тј самостално, активно тражење информација о школама и занимањима
* Путем очигледне трансформације главног лика у току представе, приказати како постаје самосталнији и зрелији да преузме одговорност за доношење коначне одлуке о избору средње школе и занимања
* Позвати на представу колеге из базичних школа и тим путем понудити сценарио представе као нову услугу за ПО
* За реализовање представе као услуге за рад са децом, припремити питања и теме за дискусију /вршњачка едукација/

Вредновање: На крају представе позвати публику да попуни евалуативне листиће који ће им се поделити приликом уласка у салу.

Л И К О В И

* ВОДИТЕЉ
* ШЕШИРИ /ПЛАВИ, БЕЛИ,ЦРНИ, ЦРВЕНИ, ЖУТИ И ЗЕЛЕНИ/
* БАТА
* МАЈКА
* ОТАЦ
* ДЕДА
* МАРИЈА
* ПЕЂА
* САША
* МАРКО
* ЈАСНА
* ПЛЕСНА ГРУПА УЧЕНИКА 4.РАЗ
* СПОРТИСТИ
* ХОР

**ВОДИТЕЉ:**

Поштовани гости, родитељи, наставници, другари

и сви остали...

Добродошли сви они који воле

на још једну представу Јевремове школе!

Не желимо да вас задивимо,

хоћемо само да вам се свидимо,

јер, за овај сценарио, посебну инспирацију

дао је наш тим за професионалну оријентацију!

Ми смо ту менторска школа,

да не кажем- прва у граду,

па погледајте кратку параду

о нашем протеклом раду.

Следи визуелно-музичка презентација /3 мин/

Survival: Eye of the tiger

**1.СЦЕНА**

Водитељ наставља причу док на сцену полако,уз музику, на крају, улазе шесторо деце са разнобојним шеширима и плаштевима. Стају у полукруг, погнуте главе да се у први план истакну шешири. Ту су бели, црвени,црни,жути,плави и зелени шешири и плаштеви /мајице/.

***Водитељ:***

Причу почињемо од наслова:

Шест шешира – то је тема!

Реч је о креативном и конструктивном мишљењу

без кога нема успеха у ова времена.

Да појасним простим речима:

када нас мучи нека дилема

помажу да лакше дођемо до решења.

Хајде да се представе и причу наставе!

Изволите господо!

Morphine – Michael Jackson /37 sec/ Улазе тако што два детета провире иза кулиса, врате се, поново провере гледајући около и позивају остале покретом руке. Остали улазе исто подозриво, повијени... Усправљају се, стају у ред и самоуверено изводе кратку плесну тачку рукама у ритму музике.

***Бели шешир***

/иступа хитро и брзо изговора/:

Ја сам шешир Бели који само конкретно жели.

Дајем праву информацију и заборављаш одмах на секирацију!

***Црвени шешир***

/обраћа се гестикулирајући Белом , врска и млати рукама/:

Како да заборавиш секирацију кад те нека одлука мучи?

/окреће се публици/:

И онда си бесан, љутиш се, волиш, патиш

и патиш и патиш и патиш...

И Црвеном шеширу се обратиш –то јест мени!

Јер моја девиза, то је:

да следиш и емоције своје!

***Црни шешир***

/строго и озбиљно/:

Мој је став трезни – будите увек опрезни!

Нема за све решења!

И једини прав је критички, црни став!

***Жути шешир***

/одмахује рукама и прави израз лица који одаје незадовољство/:

Ма дај, бежи колега!

Живот је леп и пун свега.

Само позитивно мислите и

решење ће доћи, преко ноћи.

Шешир Жути само добро слути!

***Зелени шешир***

/разлетео се по сали,усхићено маше рукама/:

Пустите машту и посејте башту

идеја разних без питања празних.

Зелени шешир о напретку вели,

чекање на одлуке од циља дели.

***Плави шешир***

/потпуно мирно/:

Волим да их слушам све овако са стране,

указујем на предности, избегавам мане

Ту су ми под контролом стално.

Плави шешир гледа реално.

/Сви шешири заузимају првобитан положај на сцени. Иступа **водитељ** који се склонио на страну/:

**ВОДИТЕЉ:**

Реците то нашем Бати, који без шешира већ дуго пати.

Три дана не спава и боли га глава

од размишљања разних и свакаквих прича празних.

Он је основац завршног разреда

и пре неки дан рекао му је деда,

а и мајка га стално пита:

Колико има дана до матурског испита?

**БАТА**

/Улази на сцену бесан и резигниран/:

Ово време није моје!

Ето тако ствари стоје!

Желим бити нешто више, веће...

То је прави пут до среће!

Кажу стари, три су ствари

у животу битне, а да нису ситне:

здравље, љубав и

ни више, ни мање – право занимање!

Шта изабрати од оволико школа, смерова и области?

Не помињите ми матурски испит – гарант ћу пасти!

/Хвата се за главу и излази са сцене. За њим излазе шешири/

Музичка нумера Рибља чорба – Пекар, лекар, апотекар /1:19 /и плесна група.

/У позадини се припрема сцена код куће. Уноси се столица, даска за пеглање, пегла, новине и гомила веша. Плесна група излази, мрак , примичу се поменути реквизити, на столицу седа отац и узима и шири новине којима заклања лице, чита. Мајка је у акцији: жустро симулира пеглање, окреће комад одеће на дасци.../

**2. СЦЕНА**

**Мајка:**

Знаш, Стево, стално бринем због нашег Бате – он нема појма шта жели! Час прича да ће у гимназију, час у економску школу, а пре неки дан помену и медицинску. Кад јуче, мртав озбиљан ме пита: ''Мама, да ли више зарађује ветеринар или програмер?'' Стварно не знам шта да мислим. Полудех од секирације! Је л' теби нешто говорио?

/пауза/

Стево, је л' ме чујеш? Он спава! Е, благо теби!

/прилази му и узима новине из руку/

**Отац:**

Е, Миланка, шта би? Ко је дош'о? Како си то урадила? А?

**Мајка:**

Шта сам урадила? Ко је требао да дође? Кад год ја хоћу да разговарам са тобом ти спаваш, гледаш ТВ, или, што је најчешће, ниси у кући. Је л' само ја треба да бринем о оном детету?!

**Отац:**

Ком детету?

**Мајка:**

Твом сину, Бати! Јадна му мајка поред таквог оца!

**Отац:**

А Бати! Шта је са њим? Је ли болестан?

**Мајка:**

Болестан! Ти си болестан! Заборавио си да си га видео мало пре када је ушао у кућу, здрав и прав!

**Отац:**

Добро, Миленка, заспао сам. Знаш ли ти , жено, колико ја радим да бих вас издржавао, да би ти имала своје фризере и шминку, он сву опрему за кошарку? Знаш ли ти само колико коштају патике – 12000, дресови 2000, шортсеви...

**Мајка** /прекида га/:

Јој, немој почињати, молим те! Знају врапци да си ти стуб ове куће /јадан нам стуб/! Него, шта ли ће бити од овог детета? Шта да упише?

**Отац:**

Права! Да буде судија, или адвокат – ту су паре!

**Мајка:**

Каква права! Ја се већ месецима трудим да га усмерим на информатику, да буде мајчин инжењер, /повисује тон и диже кажипрст/ електроинжењер! А ти - права!

**Деда:**

Шта је, снајка, чему толика вика? Не могу да спавам, а не знам ни да ли сам попио лекове!

**Мајка:**

Попили сте, тата, ја сам вам дала пре сат времена!

**Деда:**

А, попио, велиш! Јеси сигурна?

**Мајка:**

Сигурна. /за себе/ Ух, овај је још гори!

/Улази Бата и стаје између свих/

**Бата :**

Добар дан!

**Деда:**

А, ево мог унука, моје узданице! Он ће бити дедин доктор па кад заврши медецину, да лечи свог деду, па да деда живи још петн'ес', шта петн'ес'? Још три'ест година!

**Отац:**

Побогу тата па већ имаш 80!. Шта хоћеш? Да уђеш у ''Гиниса''?

**Деда:**

Ћути ти! Боље да си учио школу и био ти доктор, да лечиш оца! А шта си ти? Наставник у основној школи!

**Отац:**

Професор.

**Деда**:

То му је исто. Тртљаш глупости и добијаш неке бедне парице за то!

**Отац:**

А мој ће син да буде судија!

**Мајка:**

Не, него инжењер. Је л' тако, Бато?

**Бата:**

Ја бих...

**Деда:**

Шта судија! Шта ако досуди пенал за ''Партизан'', а знате да сам Звездаш?

**Отац:**

Јеси сигурна да си му дала лекове?

**Мајка:**

Судија у суду тата,за прекршаје...Ма, неће бити то све док сам му ја мајка! Инжењер и тачка!

**Деда:**

Видиш,снајка, можда није лоше да буде судија. Имам пар неплаћених казни, што сам возио ауто без наочара за вид!

**Отац**:

Мој си ауто возио?!

**Деда:**

Овај,доктор да буде...Доктор да буде!

/Излазе са сцене свађајући се. Бата остаје сам. Улазе Црни, Бели и Црвени шешир наизменично, прилазе Бати, окрећући се око њега/. Бата мимиком изражава своје емоције пратећи мисли које изговарају шешири.

**Црни шешир:**

Не обраћај пажњу на њих

скрећу ти мисли, причају безвезе!

Хоће да ти наметну обавезе.

**Бели шешир:**

Они те воле и добро ти желе,

али не наседај на то шта веле!

Њима руководе предрасуде

и којекакве идеје сулуде.

За сваки избор прав,

мораш да имаш јасан став!

Зато се ангажуј, информације тражи,

сиђи са Фејса, на Гуглу потражи.

**Црвени шешир:**

Знаш и сам да су такви:

Ретко од помоћи, а мисле да јесу!

Иди на тренинг – препусти се бесу!

**Бата:**

Е, идем на тренинг!

У спорту је спас

за све нас!

Space jam theme /1:47/ Бата руком позива спортисте који, у ритму музике, улазе на бину.

/Плесну групу чине деца у различитој спортској опреми са реквизитима – лоптама, рекетима... симулира се кошарка, тенис,стони тенис, одбојка, гимнастика... у ритму музике. На сцени се осећа енергија и борбеност коју производи спорт/

/Док они играју у позадини се припрема сцена за сусрет са друштвом у парку, после тренинга /две клупе, дрво, степенице.../

**3. СЦЕНА**

/Група деце, седе и причају. Ту су: Марко који се фрајерише пред девојчицама; Јасна одлична, узорна ученица; Саша који мало спорије капира, дебео је и само једе; Пеђа, уметнички тип; Марија, мушкобањаста девојчица/

**Марко:**

Хеј, људи,ено Бате! Иде са тренинга. Који је то штребер! Носи ранац на оба рамена! Гарант ће да упише гимназију!

**Јасна:**

Дај, Марко, не дирај га! Баш је сладак онако погубљен!

**Саша** /Преко залогаја/:

А да ту није пала нека заљубишка? Вау! Заједно ћете да штреберишете! Гимназоиди једни!

**Јасна:**

Ћути, сељак, боље учи! За тебе није ни пољопривредна школа. Осим тога, ја ћу у медицинску.

**Марко:**

И ја сам хтео тамо прошле године, због женских. Тамо су мушки реткост, а ја овакав /испрси се/! Не да бих прошао! Међутим, бодови ме убише, па уписах хемијску.

**Пеђа:**

Шта ти фали? Тек ту има женских и то оних мало... /Покрет руком/. Као да су под хемијским опијатима на журкама.

**Саша /**скаче са клупе, бесно, гестикулира /:

А какве су твоје у уметничкој? Она са зеленом косом оговара ону ошишану на кеца, са праменом од пола метра, и са тетоважом на бутини, која је одавно изашла из моде!

**Марија:**

Хајде, људи, што се свађате? Боље и такве, само да их има! Ја уписах техничку, хоће женска у саобраћајни смер, па у полицију. Кад тамо - све сами дечаци! И то какви! Само се туку и дебилишу као деца. Боље да сам уписала економску, то је кул школа. Тамо се бар мужевно туку и дебилишу!

**Марко** /обраћа се Бати који стиже до њих/:

Где си, тебра /откаче/ !? Са тренинга, а? А ми о школама и рибама. Шта ћеш, вечита тема та школа, мислим рибе.

**Јасна** /Умиљава се/:

Батице, што си нерасположен?

**Бата:**

Ја нерасположен!

Ма не, само сам уморан.

Идем на тренинг сваки дан.

А ви о школи?

/Док он прича, још помало слаб и збуњен од свега, на сцену, полако, улазе шешири. Плави стаје на страну и гледа их наслоњен на зид, мало шеретски, испод ока, помно прати шта се дешава. Остали се крећу око деце која су ''залеђена'', наизменично, један по један, замахују преко њих шеширима. Како који замахне, чују се звуци ксилофона, деца се протресу и почну да говоре са позиције тог шешира. Прво Црни, шета између деце, показује шешир публици и надвија га над Марковом главом. Одлази. Звук ксилофона. Сви се протресу./

**Марко:**

Ма каква школа! То је данас смарање и губљење времена.

**Јасна:**

Кажу да учим, а да ли ћу сутра добити посао? То је питање.

**Марија:**

Шта ће ми школско знање, када не могу да га искористим? Паре су на другој страни.

**Пеђа:**

Распадачи су сви ти професори! Не уче те смислу живота

**Саша:**

Е, а ја сутра рукавицу на руку, па сади цвеће!

**Марија:**

Ух, ала смо црњаци! Почех да се јежим, да Саша не рече ону дебилност!

/Бели шешир замахну над дечјим главама и надви га над Јаснином главом. Оде у позадину. Сви се протресу./

**Јасна:**

Хм, посао! Треба се распитати која се струка данас тражи. Шта је ''ин''?

**Марко:**

Шта ''ин''? Гледај блок аут. Шта се све ''напољу'' нуди!

**Марија:**

Некад помислим да ништа не знам, а мрзи ме да се сама распитујем. Све чекам, неко ће ми рећи. На компу само играм игрице

**Пеђа:**

Не да ме мрзи, него ме баш мрзи! Кад би информације саме долазиле до ушију!

**Саша:**

Уши, ушеса, кеса, хране смеса...

/Сви га погледаше и одмахнуше руком./

/Зелени шешир, као и предходни, ступа на сцену и спушта се на Пеђину главу./

**Пеђа:**

Школа мора да инспирише за неку креацију. Колико се губи времена на непотребне чињенице, а треба само да стварамо, смишљамо, уздижемо се...

**Јасна:**

Ја бих тако била задовољна када бих јасно знала која је то таква, инспиративна, школа. Одмах бих њу уписала.

**Марко:**

То можеш да знаш тако што лепо одеш у ту школу, снимиш атмосферу и видиш да ли је, на први поглед, за тебе.

**Марија:**

То ти је добра идеја! Никад о томе нисам размишљала.

**Саша:**

Морам да купим нешто што ми је мама рекла... Шта ми је рекла...? /Тражи нешто/. Шта ме гледате?Ту ми је негде цедуља.

**Марко:**

Да није рекла малгарин!

/Сви се насмејаше/

/Жути шешир ступа на сцену и стаје на Маријину главу/.

**Марија:**

Ма, људи, било шта да упишемо, кад завршимо имаћемо неко звање и знање. Не треба много гледати унапред. О многим школама и занимања круже гласине по граду, а праве их неуспешна деца.

**Пеђа:**

Ја, као будући уметник, верујем да ако нешто желиш, само треба јако да желиш, онда се и потрудиш, па успеш!

**Јасна:**

Да, вера у себе даје снагу.

**Марко:**

У себе и у своје ближње. Кад их саслушаш, чујеш и нешто корисно.

**Саша** /Зевну гласно и сви се насмејаше/:

/Ступа на сцену Црвени шешир и стаје на Сашину главу/

**Саша:**

Шта ми се само смејете? Као да је мени лако? Као, ја знам шта ћу да упишем?

**Пеђа:**

Не драми! Није смак света ако ти не знаш шта ћеш, а још ти се и родитељи накаче. Сви смо тад преосетљиви, јер смо забринути. Не треба то све узимати к срцу

**Марко:**

Узимао - не узимао к срцу, ја стално имам потребу да се некоме правдам за свој неуспех – што нисам могао да упишем медицинску. Мало поена, требало је више учити. Сад ћу им доказати да могу! Никад није касно.

**Јасна:**

Тако је! Борбени дух никад није на одмет! Енергија!

**Марија:**

То! Где ме нађе!

/Пошто су деца размишљала из позиција пет шешира,они излазе са сцене. Бата се обраћа Плавом који стоји по страни/

**Бата** /који је све време пажљиво слушао своје другаре и мењао изразе лица,став и покрете изражавајући све већу одлучност и снагу/ **:**

Што ти само ћутиш?

Можда нешто мутиш?

Или можда слутиш?

**Плави шешир** /озбиљно/:

Ја слушам остале и знам шта хвале.

Посебно гледам тебе и чувам мишљење за себе.

Ти си још дете и дилеме те муче,

то добро знају и они који те уче.

Нико ти не замера и свачија је намера

да ти помогне, а обично одмогне.

Али, у свим тим саветима,

надвијеним над тобом као аветима,

мораш да знаш, да се стално развијаш

и кроз промишљање сазреваш.

Упознајеш себе и онога до тебе.

Само тако и тад, са мало муке,

доћи ћеш до ваљане и реалне одлуке-

коју да упишеш школу,занимање,

па и да планираш своју каријеру, ни више, ни мање!

/Бата одлази видно оснажен: весео,одлучан – дигао је кажипрст и оштро хода/

**Плави шешир се обраћа публици:**

То важи и за све остале:

учење узалудно не хвале

и деде и бабе и маме и тате...

Тек када то схвате, деца и млади покажу резултате!

ХАЈДЕ ПРВО УЧИ,

ПА ОНДА ОДЛУЧИ!

Michael Jachson 2000watts

Неколико покрета у стилу Мајкла Џексона одигра сам Плави шешир, симулирајући постепено ''отварање ума за ново'' /прво само исецкани покрети рукама, затим раменима, па онда и кораци у ритму почетних тактова музике/ постепено му се придружују и остали шешири, у почетку несигурно, неспретно имитирајући његове покрете да би на крају играли усаглашено и самоуверено сви. Одиграју заједно неколико тактова онда Плави почиње да се искрада. Остали, кад то примете, почињу да јуре за њим..

Док они одлазе са сцене, прво тихо , а потом све гласније, чује се мелодија песме групе ''Електрични оргазам'' : ИГРА РОК ЕН РОЛ ЦЕЛА ГЕНЕРАЦИЈА.

На сцену, полако, уз појачавање музике, улазе сва деца и почињу да певају аутентични текст са измењеним рефреном. Песма тако добија нови наслов који у нашем извођењу гласи: ВИЧЕ НА САВ ГЛАС ЦЕЛА ГЕНЕРАЦИЈА.

У продужетку је текст песме који певају сва деца

Покупимо боје које падају са неба,

довољан је додир то нам само треба.

Заборави на јуче хајде погледај у сутра,

видећеш да желиш, видећеш да можеш.

Одговоре које тражиш нису баш далеко,

погледај у себе, погледај у себе!

Нека твоја глава буде само твоја брига,

не дај да јој говоре, нека сама открије.

Виче на сав глас цела генерација,

баш је, баш је добра ова оријентација!

Покупимо ѕвуке који падају са неба,

довољан је додир, само  то нам  треба.

Да ли пратиш знаке који стоје око тебе?

Видећеш да желим, видећеш да можеш.

То што сада кријеш нико не види на теби,

погледај у себе, погледај у себе.

Нека твоја глава буде само твоја брига,

не дај да јој говоре нека сама открије.

Виче на сав глас цела генерација,

баш је, баш је добра ова оријентација!

|  |  |  |  |
| --- | --- | --- | --- |
|  |  |  |  |

**1.ПИТАЊА КОЈА ГЛУМЦИ – ДЕЦА /вршњачка едукација/ И НАСТАВНИЦИ КОРИСТЕ У РАЗГОВОРУ СА ДЕЦОМ ПОСЛЕ ОДГЛЕДАНЕ ПРЕДСТАВЕ /предлози/**

* ЗА ОБНАВЉАЊЕ СТЕЧЕНИХ ЗНАЊА

1. Ми мислимо о нечем и то траје. Двоумимо се, мењамо мишљење, сад смо одушевљени неком идејом да би је следећег момента одбацили. То је посебно видљиво када треба да донесемо неку важну одлуку. Како су колебања приказана у представи коју сте гледали?
2. Шест шешира су шест различитих позиција у мишљењу. Једна од њих је црна. Шта то значи? Наведи пример.
3. Жути шешир је нешто скроз супротно. То је оптимистички став. Зашто је он добар? Да ли у неким ситуацијама и није добар? Упоредите га са црним.
4. Бели шешир се залаже за информације. Колико нам чињенице и знање о нечем олакшава доношење одлуке? Шта све треба да знамо када бирамо школу или занимање?
5. Црвени је емотивац. Његов став је да следиш своје емоције – да радиш оно што волиш. Да ли је волети нешто исто што и постизати успех у томе,моћи касније живети од тога и сл? Шта ако не знамо шта волимо да радимо?
6. Зелени шешир говори о креативности и машти. Колико су они битни у овом, ка новцу окренутом свету? Које послове човек не може да обавља ако није креативан?
7. Реалан став заступа плави шешир. Он сагледава све позиције и најближи је да донесе праву одлуку. Објасни како он саветује Бату?
8. Наведите неколико ситуација када треба да донесете одлуку и примените овај модел конструктивног мишљења. Нпр – Како да дочекам Нову годину? Где да изађем вечерас?

Шта да обучем за матурско вече? Коју школу да упишем?

* ЗА ДИСКУСИЈУ

1. О ПРЕДРАСУДАМА У НАШОЈ СРЕДИНИ О ЗАНИМАЊИМА
2. О РОДНИМ СТЕРЕОТИПИМА – МУШКА И ЖЕНСКА ЗАНИМАЊА
3. О СТЕРЕОТИПИМА О ШКОЛАМА

Напомена и сугестија: Приликом разијања и вођења дискусије може се кренути са два екстремна става о понуђеној теми и , кроз аргументовану расправу, довести их у исту раван .

**2.Питања** **на евалуационим листићима** дата након премијере, коју су процењивали одрасли /директори школа, стручни сарадници, чланови тимова за ПО из БОШ и МОШ школа, представници 6 шабачких фирми које организују реалне сусрете за децу, представници осталих институција /ЦСР, НСЗ, КзМ, ЛЗ, РЦСУ, МП / и родитељи ученика:

ПОШТОВАНИ,

ПРЕДСТАВУ НАШУ СТЕ ВИДЕЛИ

ПА РЕЦИТЕ: ДА ЛИ СМО ВАМ СЕ СВИДЕЛИ?

УТИСКЕ И ПРОЦЕНЕ СВОЈЕ

УПИШИТЕ НА ПАПИРЕ РАЗЛИЧИТЕ БОЈЕ

КОЈЕ СМО ВАМ ДАЛИ

ДОК СТЕ СЕДЕЛИ У САЛИ.

**ОД 1 ДО 5 ОЦЕНИТЕ СВАКУ ТВРДЊУ,**

А ЗА КРАЈ ОСТАВИТЕ ХВАЛУ И ГРДЊУ

ПРИСТУПИТЕ ОДГОВОРНО РАДЊИ,

УНАПРЕД ХВАЛА НА САРАДЊИ!

**Напомена:**

МОЛИМО ВАС ДА ИМАТЕ У ВИДУ И ОВО:

САДРЖАЈ ПРЕДСТАВЕ ЈЕ ЗА ДЕЦУ НЕШТО НОВО

ТАКО ДА ЈЕ ОБАВЕЗНО КАД ЈЕ ПОГЛЕДАЈУ

ДА СА НАСТАВНИЦИМА И ВРШЊАЦИМА О ЊОЈ ПРИПОВЕДАЈУ

О НОВИМ, СТЕЧЕНИМ ЗНАЊИМА

И ДИСКУТУЈУ О ПРИКАЗАНИМ ДЕШАВАЊИМА.

1. **СЦЕНАРИО ПРЕДСТАВЕ ОСНАЖУЈЕ И ПОДРЖАВА ДЕЦУ У ПРОЦЕСУ САМОСТАЛНОГ ДОНОШЕЊА ОДЛУКЕ О ИЗБОРУ БУДУЋЕ ШКОЛЕ/ЗАНИМАЊА**

**1 2 3 4 5**

1. **ШЕСТ ПОЗИЦИЈА КОНСТРУКТИВНОГ МИШЉЕЊА СУ ЈАСНО И**

**ОРИГИНАЛНО ПРИКАЗАНИ**

**1 2 3 4 5**

1. **МОДЕЛ ШЕСТ ШЕШИРА ДЕЦА ЋЕ МОЋИ ДА ПРЕПОЗНАЈУ И**

**ПРИМЕНЕ У СВАКОДНЕВНИМ ЖИВОТНИМ СИТУАЦИЈАМА**

**1 2 3 4 5**

1. **ПРЕДРАСУДЕ О НЕКИМ ЗАНИМАЊИМА СУ ЈАСНО, РЕАЛНО**

**И ЗАНИМЉИВО ПРИКАЗАНЕ КРОЗ ДИЈАЛОГ ЧЛАНОВА ПОРОДИЦЕ**

**1 2 3 4 5**

1. **СТЕРЕОТИПЕ О СРЕДЊИМ ШКОЛАМА СМО ДОБИЛИ ИСПИТИВАЊЕМ ДЕЦЕ, ОНИ СУ ВАЖЕЋИ И МОГУ СЕ АНАЛИЗИРАТИ**

**1 2 3 4 5**

1. **САДРЖАЈ ПРЕДСТАВЕ ДЕЦУ ПОДСТИЧЕ ДА АКТИВНО ТРАЖЕ**

**ИНФОРМАЦИЈЕ**

**1 2 3 4 5**

1. **ПРЕДСАТАВА ЈЕ ОБЛИК ВРШЊАЧКЕ ЕДУКАЦИЈЕ И МОЖЕ ДА**

**ДОПРИНЕСЕ САРАДЊИ ИЗМЕЂУ ШКОЛА /ДА ЈЕ ИЗВОДИМО У ДРУГИМ ШКОЛАМА ЗА ДЕЦУ/**

**1 2 3 4 5**

1. **СЦЕНАРИО ПРЕДСТАВЕ МОЖЕМО ПОНУДИТИ КАО УСЛУГУ**

**ДРУГИМ ОСНОВНИМ ШКОЛАМА ЗА УНАПРЕЂИВАЊЕ РАДА НА ПРОФЕСИОНАЛНОЈ ОРИЈЕНТАЦИЈИ УЧЕНИКА.**

**1 2 3 4 5**

**9. НАШИ ГЛУМЦИ ЗАСЛУЖУЈУ ОЦЕНУ 1 2 3 4 5**

**10. ВАШ ОПШТИ УТИСАК О ПРЕДСТАВИ 1 2 3 4 5**

Молимо вас допишите ваше **мишљење критику, похвалу, сугестију...**